REGOLAMENT TAL-KUMMISSJONI (KE) Nru 1765/2004
tat-13 ta' Ottubru 2004
li jemenda r-Regolament (KE) Nru 2076/2002 li jirrigwarda l-użu kontinwu tas-sustanzi immniżżla f’Anness II
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunita’ Ewropea,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tpoġġija fis-suq tal-prodotti li jipproteġu l-pjanti (1), u b’mod partikolari ir-raba’ subparagrafu ta’ Artikolu 8(2) tiegħu,
Billi:
(1)
Ir-Regolament tal-Kummissjoni (KE) Nru 2076/2002 ta’ l-20 ta’ Novembru 2002 li jestendi l-perjodu ta’ żmien imsemmi fl-Artikolu 8(2) tad-Direttiva tal-Kunsill 91/414/KEE u li jikkonċerna n-nuqqas ta' inklużjoni ta’ ċerti sustanzi attivi f’ Anness I ta’ dik id-Direttiva u t-tneħħija ta’ l-awtorizzazzjonijiet fuq il-prodotti tal-protezzjoni tal-pjanti li fihom dawn is-sustanzi (2) fiha miżuri temporanji biex ikunu jistgħu jiġu żviluppati alternattivi li jikkonċernaw l-użu li għalih evidenza teknika addizzjonali ġiet provduta li turi l-bżonn essenzjali għal aktar użu tas-sustanza attiva u l-assenza ta’ alternattiva effiċjenti.
(2)
Franza ppreżentat evidenza ġdida li turi l-bżonn ta’ użu essenzjali miżjud. Din l-informazzjoni giet ivvalorizzata mill-Kummissjoni flimkien ma’ esperti mill-Istati Membri.
(3)
Id-derogi għandhom jiġu mogħtija biss għall-każijiet li jidhru ġustifikati u li ma jqajmux tħassib u għandhom ikunu ristretti għall-kontroll ta' organiżmi li jagħmlu l-ħsara li għalihom ma jeżistux alternattivi effiċjenti.
(4)
Ir-Regolament (KE) Nru 2076/2002 għandu għalhekk jiġi emendat b'dan il-mod.
(5)
Il-miżuri msemmija f’dan ir-Regolament huma skond l-opinjoni tal-Kumitat Permanenti tal-Katina Alimentari u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
F’Anness II tar-Regolament (KE) Nru 2076/2002 il-linja li tikkonċerna s-sustanza attiva 4-CPA (4-chlorophenoxyacetic acid) hija sostitwita b’dan li ġej:
“4-CPA (4-chlorophenoxyacetic acid)
Greċja
Għeneb (bla żerriegħa)
Spanja
Tadam, brunġiel
Franza
Tadam, brunġiel”
Artikolu 2
Dan ir-Regolament għandu jidħol fis-seħħ fis-seba’ ġurnata wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, nhar it-13 ta' Ottubru 2004.